Halderelye viszi Badacsony jó hírét : Gourmet Guides
Halderelye viszi Badacsony jó hírét
A „Badacsonyi halderelye” lesz a badacsonyi régió nagykövete a gasztronómiában, így a finom badacsonyi borok mellé most már egy hamisítatlan badacsonyi ételt is kóstolhatunk. Az új badacsonyi ételt hét jó nevű séf készítette el a kiváló minőségű helyi alapanyagokat felhasználva. A különleges halételt egy szűk kör már megkóstolhatta a budapesti New York Palotában július elején, a nagyközönségnek azonban még várnia kell egy kicsit, hiszen előttük a Badacsonyi Borheteken, július 19-e és augusztus 4-e között fog debütálni a nagy mű.
Badacsonyi KÖR és VSOP (Forrás: Badacsonyi KÖR FB oldala)
A kezdeményező Badacsonyi KÖR megalakulása óta azon dolgozik, hogy a Badacsony megtalálhassa méltó helyét a hazai és nemzetközi borvidékek között. Ehhez a jó minőségű borokon túl a gasztronómia és borturizmus fellendítésére is szükség van, ezért legújabb akciójuk során jó nevű séfeket kértek fel arra, hogy a kiváló minőségű helyi alapanyagokat felhasználva találjanak ki egy új Badacsonyi ételt. Az egészséges, modern és finom étel mellé a Badacsonyi KÖR tagjai által közösen elkészített Kéknyelű bort szolgálták fel a New York Palotában.
A különleges ízvilágú étel megalkotói: Csapody Balázs és Jahni László (Kistücsök), Orbán Béla (Magyar Parlament séfje, Országalma étterem), Takács Lajos (Olimpia, Lacipecsenye), Gál Attila (Káli Art Inn), Wolf András és Fekete Antonio (New York Kávéház és Salon Étterem). A Badacsonyi KÖR az elkészült receptúrát, leírással és fényképekkel igyekszik minél több étteremnek eljuttatni. Reményeik szerint az új tanévben már a Vendéglátóipari Főiskolák és Szakközépiskolák tananyagában is szerepelni fog majd.
„Magyar konyhának itthon és külföldön mindmáig azt neveztük, amit lényegében Gundel és Krúdy idejében alakítottak ki. Mai kezdeményezésünk abban is újat hozhat, hogy merjünk maradandóan új fogalmakban gondolkodni a magyar konyháról, az egyedi és egyéni kreációkon túlmutató közösségi formában. A régiók konyhájaként lehet ma újjáteremteni azt, ami magyaros konyhaként túl általános, félrevezető és a világban egyértelműen meghaladott felfogásnak számít” – mondta Kardos Gábor, a Badacsonyi KÖR tagja, a kezdeményezés ötletadója.
Címkék:alapanyag, Badacsony, Badacsonyi KÖR, bor, borfesztivál, borturizmus, borvidék, Csapody Balázs, derelye, egészséges, étel, ételbemutató, Fekete Antonio, finom, Gál Attila, hal, Jahni László, Kéknyelű, magyar konyha, minőség, modern, nagykövet, New York Palota, Orbán Béla, recept, régió, séf, Takács Lajos, tananyag, Wolf András Kategóriák: Ajánlatok, Nemzetek konyhája